b'\n_START_ARTICLE_\nCene Avgu\xc5\xa1tin\n_START_SECTION_\n\xc5\xbdivljenje in delo\n_START_PARAGRAPH_\nIz umetnostne zgodovine je 1952 diplomiral na ljubljanski Filozofski fakulteti in prav tam 1971 tudi doktoriral z monografskim orisom Kranja, v katerem je razkril za\xc4\x8detke srednjeve\xc5\xa1kega mesta. Raziskava je kasneje iz\xc5\xa1la pod naslovom Kranj - Naselbinski razvoj od prazgodovine do 20. stoletja. V letih 1953\xe2\x88\x921963 in 1965-1972 je bil ravnatelj, nato muzejski svetovalec Mestnega oziroma Gorenjskega muzeja v Kranju. V svojem delu se je posve\xc4\x8dal predvsem starej\xc5\xa1emu urbanizmu in sodobni likovni ustvarjalnosti. Raziskave o urbanizmu je za\xc4\x8del z monografskim orisom Kranja ter nadaljeval z orisom drugih gorenjskih mest. Izsledke je kot monografije izdal v zbirki Kulturni in naravni spomeniki Slovenije: Kranj (1969, 1977), Tr\xc5\xbei\xc4\x8d in okolica (1970), Radovljica (1974, 1984). Zaslu\xc5\xbeen je tudi za bogato dokumentacijo me\xc5\xa1\xc4\x8danskega pode\xc5\xbeelskega stavbarstva na Gorenjskem. Cene Avgu\xc5\xa1tin je bil ob Andreju Pavlovcu eden klju\xc4\x8dnih poznavalcev in popularizatorjev sodobnega gorenjskega slikarstva; s smotrno odbiro in predstavitvijo je najvidnej\xc5\xa1e dose\xc5\xbeke ustvarjalcev tega podro\xc4\x8dja v\xc4\x8dlenil v narodno zakladnico likovne umetnosti._NEWLINE_Leta 2003 je bil imenovan za \xc4\x8dastnega ob\xc4\x8dana Ob\xc4\x8dine Radovljica.'